ช่วยสรุปเรื่อง "เรื่องอื้อฉาวของ STARK" ให้หน่อยค่ะ
เรื่องอื้อฉาวคาววงการตลาดทุนไทยในรอบไม่กี่วันมานี้คงจะหนีไม่พ้นเรื่องราวของบริษัท สตาร์ค คอร์เปอเรชั่น จำกัด (มหาชน) หรือตัวย่อในกระดานซื้อ-ขายว่า STARK ความน่าสนใจของกรณีของ STARK เป็นเหตุการณ์ศึกษาว่า บริษัทยักษ์ใหญ่ดูดีมีอนาคตในสายตาของนักลงทุน ทั้งนักลงทุนสถาบัน นักลงทุนต่างประเทศ และนักลงทุนรายย่อย กลับล้มครืนลงมาด้วยการเป่าลมเข้าไปในผลประกอบการของบริษัทที่ข้อเท็จจริงถูกเปิดเผยเมื่อสายไปเสียแล้ว อย่างไรก็ดี แม้ว่าความสูญเสียจะเกิดขึ้นแล้ว แต่กรณีนี้ก็ยังนับว่ามีประโยชน์อยู่ไม่น้อยสำหรับแวดวงการศึกษา โดยเฉพาะการศึกษาทางด้านการบัญชีและการกำกับดูแลกิจการ บทความชุดนี้จึงไล่เรียงความเป็นมาเกี่ยวกับการถือกำเนิดขึ้นของ STARK แรงจูงใจที่ขับเคลื่อนผลประโยชน์ทางการเงินและมิใช่การเงิน วิธีการตกแต่งกำไรและการทุจริตทางการบัญชีที่บริษัทเลือกใช้ รวมถึงแนวทางป้องกันเหตุการณ์ดังกล่าวในอนาคต ตลอดจนบทบาทที่คาดหวังจากหน่วยงานกำกับดูแลตลาดทุนไทยอย่างคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยลำดับ ทุกคนจำเป็นต้องตระหนักว่าจุดเริ่มต้นของ STARK มิได้ผิดกฎหมายหรือจริยธรรมแต่ประการใด เพราะ STARK ใช้วิธีการในการเข้าซื้อ-ขายในตลาดหลักทรัพย์แห่งประเทศไทยผ่านวิธีที่เรียกว่า ‘การจดทะเบียนทางอ้อม’ หรือ Backdoor Listing และไม่ใช่เรื่องน่ารังเกียจเช่นเดียวกัน เพราะหลายกิจการทั่วโลกต่างก็เลือกใช้วิธีการประเภทนี้ เพราะเหมาะสมกับกลยุทธ์ทางธุรกิจและทางการเงินของตนเอง เป้าหมาย หรือ Target ที่ถูกครอบงำกิจการสำหรับกรณีนี้คือ บริษัท สยามอินเตอร์มัลติมีเดีย จำกัด (มหาชน) หรือ SMM ไม่ว่าใครต่างก็รู้ว่าธุรกิจของ SMM เป็นธุรกิจตะวันตกดิน เพราะรายได้หลักมาจากการผลิตและจำหน่ายหนังสือประเภทการ์ตูน นวนิยายจีนประเภทกำลังภายใน และพ็อกเกตบุ๊กประปราย SMM มีรายได้จากธุรกิจอื่นบ้าง แต่ก็ไม่ได้สลักสำคัญอะไรเท่าไรนัก เช่น การเปิดเว็บไซต์กีฬาสยามสปอร์ต และรับจ้างผลิตสื่อสิ่งพิมพ์ เป็นต้น มิพักต้องกล่าวถึงราคาหุ้นที่เป็นตัวชี้วัดการคาดการณ์อนาคตในสายตานักลงทุน หุ้น SMM ดำดิ่งไปตามความมืดมนของธุรกิจเช่นเดียวกัน เว้นเสียแต่ในช่วงที่มีข่าวว่า SMM กำลังจะถูก Backdoor จากกลุ่มธุรกิจผลิตสายไฟฟ้าและสายเคเบิ้ล หรือสตาร์ค คอร์เปอเรชั่น นั่นเอง ท่วงท่าของการเข้ายึดบริษัทที่มีหลักทรัพย์จดทะเบียนในตลาดหลักทรัพย์แห่งประเทศไทยของกลุ่มธุรกิจผลิตสายไฟฟ้าและสายเคเบิ้ลคือ การทำสัญญาโอนกิจการผลิตสายไฟฟ้าและสายเคเบิ้ลระหว่าง SMM กับบริษัทนอกตลาดหลักทรัพย์ โดยการให้บริษัท ทีม เอ โฮลดิ้ง 2 จำกัด (TAH2) โอนหุ้นที่ TAH2 มีอยู่ในบริษัท เฟล้ปส์ ดอด์จ อินเตอร์เนชั่นแนล (ไทยแลนด์) จำกัด หรือ PDITL และบริษัท พีดีทีแอล เทรดดิ้ง จำกัด (PDTL Trading) และโอนหนี้สินของ PDITL ให้แก่ SMM แต่ SMM มิได้มีเงินสดมากพอที่จะชำระเงินตามสัญญา SMM จึงชำระโดยการออกหุ้นเพิ่มทุนของบริษัทมูลค่ากว่าหมื่นล้าน ผลลัพธ์ที่เห็นต่อมาคือ ผู้ถือหุ้นเดิมของ SMM ก็หมดความเป็นเจ้าของไป และเจ้าของธุรกิจผลิตสายไฟฟ้าและสายเคเบิ้ลก็ได้กลายมาเป็นเจ้าของที่แท้จริงของ SMM หลังดีลการ Backdoor เสร็จสิ้น คนในวงการการเงินต่างรู้กันดีว่า การทำ Backdoor เป็นวิธีการหาเงินอย่างหนึ่ง หากจะอธิบายให้เห็นภาพมากขึ้นก็คงได้ความว่า แต่เดิมนั้นหุ้นของ SMM หาได้มีราคาค่างวดในตลาด แต่ทันทีที่มีธุรกิจใหม่เข้ามา ราคาหุ้นของ SMM ก็จะกลายเป็นสินค้าราคาถูกในทันที และก็ไม่ใช่เรี่องที่น่าแปลกใจว่านักลงทุนจำนวนไม่น้อยจะวิ่งกระโจนเข้าซื้อหุ้นของ SMM จนราคากระโดดพรวดพราดอย่างทันทีทันใด มิหนำซ้ำกลเกมทางการเงินที่มุ่งตีข่าวเล่นสตอรีเพื่อให้หุ้นของ SMM น่าสนใจ ก็ยิ่งโหมกระหน่ำแรงซื้อหุ้นให้เด้งจนนับกันเป็นเท่า ฉากนี้ใครมีหุ้นราคาต่ำก็กวาดกำไรที่เป็นเงินสดรอบที่หนึ่งไปแล้ว ขณะที่สถานการณ์หลังจากนี้จะเป็นเรื่องของการรักษาชื่อเสียงและความน่าสนใจของบริษัทเอาไว้ หากถามว่ามูลเหตุจูงใจของบทละครที่ STARK สร้างขึ้น แท้จริงแล้วคืออะไร คำตอบก็คงเดาได้ไม่ยาก และนี่คือ ‘เกมแห่งผลประโยชน์’ ของผู้ถือหุ้นใหญ่และผู้บริหารจริงๆ ที่อาศัยวิธีการและเทคนิคทางการบัญชี เสกคาถาให้นักลงทุนทั้งหลายหลงในมายาภาพที่วาดขึ้นบนพื้นฐานแห่งความกลวงหรือความว่างเปล่า
บริษัท สตาร์ค คอร์เปอเรชั่น จำกัด (มหาชน) หรือ STARK เป็นบริษัทยักษ์ใหญ่ที่มีอนาคตในสายตาของนักลงทุน แต่กลับล้มครืนลงมาด้วยการเป่าลมในผลประกอบการขที่ข้อเท็จจริงถูกเปิดเผยเมื่อสายไปแล้ว แม้ความสูญเสียจะเกิดขึ้น แต่นับว่ามีประโยชน์ในการศึกษาด้านการบัญชีและการกำกับดูแลกิจการ
จุดเริ่มต้นของ STARK มิได้ผิดกฎหมาย เพราะใช้วิธีซื้อ-ขายในตลาดหลักทรัพย์แห่งประเทศไทยผ่านการจดทะเบียนทางอ้อม และไม่ใช่เรื่องน่ารังเกียจเพราะหลายกิจการก็เลือกใช้วิธีการนี้ เพราะเหมาะสมกับกลยุทธ์ทางธุรกิจ เป้าหมาย ที่ถูกครอบงำกิจการสำหรับกรณีนี้คือ บริษัท สยามอินเตอร์มัลติมีเดีย จำกัด (มหาชน) หรือ SMM เป็นธุรกิจที่รายได้หลักมาจากการผลิตและจำหน่ายหนังสือการ์ตูน นวนิยายจีนกำลังภายใน และพ็อกเกตบุ๊ก มีรายได้จากธุรกิจอื่นบ้างแต่ไม่ได้สำคัญ
การยึดบริษัทผลิตสายไฟฟ้าและสายเคเบิ้ลคือ การทำสัญญาโอนกิจการกับบริษัทนอกตลาดหลักทรัพย์ โดยการให้บริษัท ทีม เอ โฮลดิ้ง 2 จำกัด โอนหุ้นที่มีอยู่ในบริษัท เฟล้ปส์ ดอด์จ อินเตอร์เนชั่นแนล (ไทยแลนด์) จำกัด และบริษัท พีดีทีแอล เทรดดิ้ง จำกัด (PDTL Trading) แต่ SMM มิได้มีเงินมากพอที่ชำระเงินตามสัญญา SMM จึงออกหุ้นเพิ่มทุนของบริษัทมูลค่ากว่าหมื่นล้าน ผลลัพธ์คือ ผู้ถือหุ้นเดิมหมดความเป็นเจ้าของ และเจ้าของธุรกิจผลิตสายไฟฟ้าและสายเคเบิ้ลกลายเป็นเจ้าของที่แท้จริงของ SMM
สถานการณ์หลังจากนี้เป็นเรื่องของการรักษาชื่อเสียงของบริษัทเอาไว้ หากถามว่ามูลเหตุจูงใจของ STARK ที่แท้จริงคืออะไร คือ เกมแห่งผลประโยชน์ของผู้ถือหุ้นใหญ่และผู้บริหารที่อาศัยเทคนิคทางการบัญชี เสกคาถาให้นักลงทุนหลงในมายาภาพที่วาดขึ้นบนพื้นฐานแห่งความว่างเปล่า
ข้อมูลการเงินรายบริษัท